बिहार के बाद उत्तर प्रदेश में "महागठबंधन" बनावे के कोशिश में जुटल जदयू के राष्ट्रीय अध्यक्ष नीतीश कुमार के चेहरा प समाजवादी पार्टी के नेवता से रंग आ गईल बा। मानल जाता कि जनता दल यूनाइटेड (जदयू), राष्ट्रीय लोकदल (रालोद) अवुरी समाजवादी पार्टी (सपा) के नेता ए मामला में आपन सहमति दे चुकल बाड़े, जबकि कांग्रेस के मनावे के कोशिश होखता।
एही बीच चर्चा बा कि विधानसभा चुनाव में भाजपा के खिलाफ होखेवाला ए मोर्चाबंदी के रणनीति बनावे के जिम्मेवारी कांग्रेस के चुनावी रणनीतिकार प्रशांत किशोर के मिल सकता। मालूम रहे कि, प्रशांत किशोर उत्तर प्रदेश अवुरी पंजाब में कांग्रेस के चुनाव प्रचार के जिम्मेवारी लेले बाड़े।
जदयू नेता केसी त्यागी के घरे भईल सपा नेता शिवपाल यादव संगे बैठक में प्रशांत किशोर के मौजूदगी से ए चर्चा के बल मिलता। हालांकि ए बैठक में कांग्रेस के ओर से केहु मौजूद ना रहे। चर्चा त इहों बा कि कांग्रेस अपना ओर से प्रशांत किशोर के ए बैठक में भेजले रहे।
हालांकि, गुरुवार के कांग्रेस अयीसन कवनो गठबंधन के हिस्सा बने से इनकार क दिहलस, लेकिन जानकार मानतारे कि असल पेंच सीट के बंटवारा प बा। कांग्रेस कवनो कीमत प 100 सीट से कम प चुनाव नईखे लड़ल चाहत।
मालूम रहे कि 403 सीट वाली उत्तर प्रदेश विधानसभा में कांग्रेस के 100 से जादे सीट दिहला के बाद सपा अवुरी बाकी दु पार्टी खाती बहुत कम सीट बाचता। अयीसना इ देखल रुचिकर होई कि सपा कवन फैसला करतिया। असहूँ, कांग्रेस के बिना ए महागठबंधन के कवनो खास असर ना रही।
मीडिया रिपोर्ट के मुताबिक जदयू नेता केसी त्यागी के घरे भईल शिवपाल अवुरी प्रशांत किशोर के बैठक में एही सभ विषय प चर्चा भईल बा। हालांकि, त्यागी औपचारिक तौर प गठबंधन चाहे सीट बंटवारा के चर्चा से इनकार कईले अवुरी कहले कि ए बैठक के संबंध समाजवादी पार्टी के रजत जयंती समारोह से बा।
इहाँ याद राखे के बा कि बिहार के "महागठबंधन" के शुरुआती दौर में मुलायम सिंह यादव के सपा शामिल रहे, लेकिन चुनाव से ठीक पहिले सीट बंटवारा के मुद्दा प मुलायम सिंह पीछा हट गईले।
लेकिन, उत्तर प्रदेश में आज के बदलल हालत में सपा के लगे बहुत जादे विकल्प नईखे। सपा के भीतर शिवपाल-अखिलेश के लड़ाई से बहुत भारी नुकसान भईल बा। पार्टी के लागता कि ए लड़ाई से ओकर मुसलमान जनाधार डावांडोल हो जाई अवुरी उ कांग्रेस चाहे बसपा के ओर चल जाई।
सपा के ए डर के कारण राज्य भर के अलग-अलग समूह से मिलत संकेत बाटे। हालांकि, कुछ लोग अभियो कांग्रेस के अगिला विधानसभा चुनाव में बड़ ताकत नईखन मानत, लेकिन हमार अनुभव तनिका अलग बा।
पश्चिमी उत्तर प्रदेश के कुछ मुसलमान बहुल इलाका में रहेवाला लोग हमरा से कहले कि, "अबकी बेर के वोट तीन तरफ जाई।" कहीं-कहीं कहल गईल कि – "कांग्रेस सरकार त ना बनावे पाई, लेकिन हमनी के वोट कांग्रेस के जाई।" कुछ लोग सपा-बसपा में से केहु एक के वोट देवे के बात कहले।
कुल मिलाके, मुसलमान मतदाता दुविधा में बाड़े, तय नईखन करे पावत कि उ का करीहे। हालांकि, चुनाव बहुत दूर बा अवुरी मानल जाला कि मुसलमान वोट देवे से दु दिन पहिले फैसला करेले कि उ केकरा के वोट दिहे।
अब जदी हिन्दू वोट के बात कईल जाए त इहाँ भी कांग्रेस के सुगबुगाहट देखाई देता। पश्चिमी उत्तर प्रदेश में अब कुछ लोग कहे लागल बाड़े कि, "हमनी के परिवार त शुरू से कांग्रेसी ह .... चाहे जवन हो जाए, वोट त कांग्रेस के जाई।" इ हालत कांग्रेस के संगे-संगे उत्तर प्रदेश में चुनाव लड़े वाला सभ दल खाती नाया बा। पार्टी बहुत साल बाद जोश में देखाई देतीया, कार्यकर्ता में उत्साह बा।
हालांकि, ए प्रकार के बात के मतलब इ नईखे कि कांग्रेस बहुत जादे सीट जीती, लेकिन एकर इ मतलब त जरूर बा कि "कांग्रेस के जोश बहुत लोग के होश बिगाड़ दिही", बहुत लोग के चुनाव हरवा दिही। बेशक अपने ना जीते पावे।
शायद एही सभ कारण से सपा अब महागठबंधन प विचार करे लागल बिया। लेकिन दुविधा सीट बंटवारा में बा। कांग्रेस से जुडल वरिष्ठ सूत्र के मुताबिक पार्टी कवनो कीमत प 135 से कम सीट प चुनाव नईखे लड़ल चाहत। उत्तर प्रदेश के चुनाव से जुडल कांग्रेस के टीम के अनुमान बा कि, अबकी के चुनाव में कांग्रेस पार्टी जदी अकेले जाई त कम से कम 115 सीट जीत सकेले।
लेकिन, पेंच बरियार बा। 403 में से जदी 135 सीट या एकरा आसपास के संख्या कांग्रेस के मिलता त बाकी बाचल सीट में से सपा, जदयू अवुरी रालोद के बीच बंटवारा कईल मुश्किल हो जाई। सपा कवनो कीमत प 250 सीट से कम प चुनाव ना लड़ल चाही, अयीसना में जदयू अवुरी रालोद के हिस्सा में 5 से 10 सीट के बीच आई, जवन कि ए दुनो दल के कबूल ना होई।
खैर, अभी त सभ अंदाज़ाबयानी बा, चुनाव के त घोषणा तक नईखे भईल। एहसे देखत रहे के बा कि उत्तर प्रदेश के चुनावी राजनीति में मुलायम कतना मुलायम होखतारे, कांग्रेस कतना कांग्रेसी होखतिया अवुरी नीतीश-अजीत के टीम कवन रंग देखावतिया।
संगे-संगे इहो देखे के बा कि, सपा के साइकल मरम्मत के बाद कतना तेज़ चलतिया, नीतीश के तीर तरकस में रहता कि कमान प आवता, राहुल गांधी अपना खाट के नीचे से सरकत जमीन के कतना मजबूती से रोकतारे अवुरी बाकी दल का करता।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva